KISKŐRÖS VÁROS POLGÁRMESTERE

ELŐTERJESZTÉS

(a Képviselő-testület 2015. március 19-i rendkívüli ülésére)

TÁRGY: a helyi menetrend szerinti személyszállítási szolgáltatás ellátására beérkezett pályázatok elbírálása

Kiskőrös Város Önkormányzata a 153/2014. számú Képviselő-testületi határozat alapján pályázati felhívást tett közzé Kiskőrös Város közigazgatási területén belül a helyi menetrend szerinti személyszállítási szolgáltatás ellátására, a személyszállítási szolgáltatásokról szóló 2012. évi XLI. törvény rendelkezéseinek megfelelően.
A pályázati felhívás kettő országos napilapban (Magyar Nemzet, Magyar Hírlap), ill. a Magyar Közlöny mellékleteként megjelenő Hivatalos Értesítőben történt megjelentetését követően - az ajánlatok beadásának határidejéig - egy ajánlattevő nyújtotta be az ajánlatát:

1. Ajánlattevő neve: Kőrös Tanker Kft.
Az ajánlattevő székhelye: 6200 Kiskőrös, Petőfi S. út 112.
Az ajánlat Bíráló Bizottság általi elbírálására 2015. március 9-én került sor. A Bíráló Bizottság bírálatáról készült – az előterjesztéshez mellékelt – jegyzőkönyvében összegezte a véleményét, ill. fogalmazta meg a döntési javaslatát. A jegyzőkönyv tartalmának megfelelően a Kőrös Tanker Kft. ajánlatát a Bizottság érvényesnek nyilvánította, azt megfelelőnek minősítette.
A pályázati felhívásban külön bírálati szempontként szerepelt, hogy a működés önkormányzati támogatás nélkül valósuljon meg. 
(A pályázat teljes anyagát terjedelmi okokból nem postázzuk, de megtekinthető a Stratégiai és Városüzemeltetési Osztályon, Martin Ferenc városüzemeltetési referensnél)
Az előzőek, valamint a bírálati jegyzőkönyvben foglaltak alapján javaslom, hogy a képviselő-testület a határozat-tervezetben foglaltak szerint döntsön.

Kiskőrös, 2015. március 17.
Domonyi László sk.

       polgármester

HATÁROZAT-TERVEZET

A Képviselő-testület a helyi menetrend szerinti személyszállítási szolgáltatás ellátására kiírt pályázat Bizottsági elbírálását követően, a bírálati jegyzőkönyvben foglaltaknak megfelelően az ajánlatot elfogadja, az eljárás nyertesének a Kőrös Tanker Kft.-t nyilvánítja és felhatalmazza a polgármestert a határozat-tervezet mellékletét képező szolgáltatási szerződés aláírására. 

Felelős: 
polgármester

Határidő: 
2015. március 23. közszolgáltatási szerződés megkötése.

